Document ID: 32004R0579

Komisjoni määrus (EÜ) nr 579/2004,
26. märts 2004,
millega muudetakse määrust (EÜ) nr 708/98 sekkumiskõlbliku riisi maksimaalsete koguste ja kvaliteedi miinimumnõuete osas turustusaastaks 2003/2004
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 3072/95 riisituru ühise korralduse kohta, [1] eriti selle artikli 8 punkti b,
võttes arvesse nõukogu 29. septembri 2003. aasta määrust (EÜ) nr 1785/2003 riisituru ühise korralduse kohta, [2] eriti selle artikli 32 lõiget 3,
ning arvestades järgmist:
(1) Sekkumisametite poolt koorimata riisi ülevõtmise tingimused on sätestatud komisjoni määruses (EÜ) nr 708/98. [3]
(2) Määrusega (EÜ) nr 1785/2003 piirati sekkumisametite poolt perioodil 1. aprillist 31. juulini 2004 ostetavaid koguseid 100000 tonnile. Et kõnealust kogust piirkondlikult ja ajaliselt võrdselt ära jagada, tuleb kogused tootjaliikmesriikide ja osajaotuste kaupa kindlaks määrata.
(3) Kogu kasutada oleva koguse täies mahus ärakasutamise tagamiseks tuleks sätestada kasutamata koguste ülekandmine ühest osajaotusest teise ning viimane osajaotus peaks olema kogu ühenduse kasutada.
(4) Spekulatiivsete taotluste vältimiseks peavad ettevõtjad andma tagatise. Kõnealust tagatist tuleb kohandada ettevõtja kategooriast lähtudes, arvestades teiste antud tagatistega ning käsitledes eraldi neid tootjaid ja tootjagruppe, kes vastavad komisjoni 26. septembri 2003. aasta määruse (EÜ) nr 1709/2003 (riisisaagi ja riisivarude deklareerimise kohta [4] nõuetele.
(5) Selleks, et tugevdada sekkumise funktsiooni turvavõrguna ja soodustada kõrge kvaliteediga riisi tootmist, tuleks tõsta sekkumiskokkuostuks vajalikku minimaalset kroovimissaagist.
(6) Teraviljaturu korralduskomitee ei ole oma eesistuja poolt kindlaksmääratud ajavahemiku jooksul arvamust avaldanud,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 708/98 muudetakse järgmiselt:
a) artikli 2 lõike 2 teine taane asendatakse järgmisega:
"- saagis pärast töötlemist ei ole mitte üle 6 % väiksem II.B lisas loetletud põhisaagisest,";
b) lisatakse artikkel 3a:
"Artikkel 3a
Koorimata riisi sekkumiskõlblikud kogused turustusaastal 2003/2004 jagatakse liikmesriikide osas kahte osajaotusesse ning ühenduse kui terviku osas ühte osajaotusesse, mis hõlmab kõiki kõnealusel perioodil kasutamata jäänud saadaolevaid koguseid kooskõlas IV lisas näidatud tabeliga.";
c) artikkel 4 asendatakse järgmisega:
"Artikkel 4
1. Kõik tehtavad müügipakkumised esitatakse sekkumisametile kirjalikult viimase koostatud näidisvormi kohaselt. Pakkumine on nõuetele vastav, kui see esitatakse 1., 2. ja 3. osajaotuse suhtes vastavalt 1.-9. aprillini 2004, 10.-14. maini 2004 ning 14. -18. juunini 2004, nagu näidatud IV lisas, ning sisaldab järgmisi andmeid:
a) pakkuja nimi;
b) pakutava teravilja ladustuskoht;
c) pakutav kogus kooskõlas artikliga 1;
d) sort;
e) peamised näitajad, kaasa arvatud kogusaagis ja täisterade saagis pärast töötlemist;
f) saagikoristusaasta;
g) minimaalne pakutav kogus [5]; kui kogus jääb sellest allapoole, loeb pakkuja pakkumise mittekehtivaks;
h) sekkumiskeskus, millele pakkumine esitatakse;
i) tõend, et pakkuja on andnud 50 euro suuruse tagatise iga koorimata riisi tonni kohta; 20 eurot koorimata riisi tonni kohta peavad tagatisena andma need tootjad või tootjagrupid, kes vastavad komisjoni määruse (EÜ) nr 1709/2003 (riisisaagi ja riisivarude deklareerimise kohta [6]) nõuetele;
j) deklaratsioon selle kohta, et toode on ühendusest pärit, osutades tootmispiirkonna;
k) andmed taimekaitsevahendite kasutamise kohta ja täpsustatud kasutatud kogused.
Esitatud pakkumist ei saa muuta ega tagasi võtta.
2. Kui pakkumine ei vasta nõuetele, teatab sekkumisamet asjaomasele ettevõtjale sellest kümne tööpäeva jooksul pärast pakkumise esitamist.
3. Liikmesriigi pädev asutus peab IV lisas toodud 1. osajaotuse suhtes 29. aprilliks 2007 ja 2. osajaotuse suhtes 3. juuniks 2004 kontrollima, kas pakutud kogus ületab saadaolevat kogust või mitte. Kui kogus on ületatud, arvutatakse kogustele jaotuskoefitsiendid kuni kuue kümnendkohani. Jaotuskoefitsient võrdub suurima väärtusega, mille puhul on tagatud, et arvestades iga pakkumise minimaalset kogust, jääb kogu jaotatud kogus väiksemaks või võrdseks saadaoleva kogusega. Kui kogust pole ületatud, on jaotuskoefitsient 1.
Kasutamata kogused ehk erinevus saadaoleva koguse ja jaotatud koguse vahel lisatakse vajadusel järgmise osajaotuse osas kindlaksmääratud kogusele.
Liikmesriigi pädev asutus teatab komisjonile jaotuskoefitsiendi väärtuse, kogu jaotatud koguse ning kasutamata ja järgmisse osajaotusesse ülekantud koguse hiljemalt järgmisel päeval pärast esimeses lõigus viidatud kuupäeva. Komisjon avalikustab kõnealuse teabe oma koduleheküljel niipea kui võimalik.
Liikmesriigi pädev asutus teatab pakkujale hiljemalt teisel päeval pärast esimeses lõigus viidatud kuupäeva, et pakkumine on vastu võetud jaotatud kogustele, mis on võrdne pakutud kogusega korrutatuna jaotuskoefitsiendiga. Kui kõnealune kogus jääb allapoole pakkumises osutatud minimaalset kogust, loetakse kogus võrdseks nulliga.
4. IV lisa 3. osajaotuse puhul teatavad liikmesriigid komisjonile hiljemalt 8. juulil pakutud kogused ja vajadusel kindlaksmääratud minimaalsed kogused. Teatis peab sisaldama V lisas toodud teavet ning see saadetakse liikmesriikidele e-postiga komisjoni poolt selleks ettenähtud vormil. Teatis tuleb koostada isegi juhul, kui koguseid ei pakuta.
Komisjon kogub kõik liikmesriikides tehtud pakkumised kokku ning kontrollib, kas pakutud kogus ületab saadaolevat kogust või mitte. Kui kogus on ületatud, arvutatakse kogustele jaotuskoefitsiendid kuni kuue kümnendkohani. Jaotuskoefitsient võrdub suurima väärtusega, mille puhul on tagatud, et arvestades iga pakkumise minimaalset kogust, jääb kogu jaotatud kogus väiksemaks või võrdseks saadaoleva kogusega. Kui kogust pole ületatud, on jaotuskoefitsient 1.
Liikmesriigi pädev asutus teatab pakkujale hiljemalt kolmandal tööpäeval pärast koefitsiendi avaldamist Euroopa Liidu Teatajas, et pakkumine on vastu võetud jaotatavale kogusele, mis on võrdne pakutud kogusega korrutatuna jaotuskoefitsiendiga. Kui kõnealune kogus jääb allapoole pakkumises osutatud minimaalset kogust, loetakse kogus võrdseks nulliga.
5. Lõike 1 punktis i osutatud tagatis vabastatakse proportsionaalselt kogustega, mida pakuti, kuid ei jaotatud. Jaotatud koguste puhul vabastatakse tagatis kogu ulatuses, kui 95 % kogusest on tarnitud vastavalt artikli 6 sätetele.";
d) artikli 5 lõike 1 esimene lõik asendatakse järgmisega:
"Kõik tootjaliikmesriigi sekkumisametile tehtavad pakkumised esitatakse sekkumiskeskusele, mis on pakkumise tegemise ajal koorimata riisi asukohale kõige lähemal.";
e) artikli 7 lõikesse 1 lisatakse järgmine lause:
"Sel juhul tuleb ülevõetud kaubad ladustada muudest kaupadest eraldi.";
f) käesoleva määruse I lisa lisatakse IV lisana;
g) käesoleva määruse II lisa lisatakse V lisana.
Artikkel 2
Käesolev määrus jõustub 1. aprillil 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. märts 2004

Labels: 3
17